༄༅། །རྗེ་བཙུན་ས་སྐྱ་པའི་ཟབ་ཆོས་ནཱ་རོ་མཁའ་སྤྱོད་ཀྱི་འཁྲིད་འཆད་ཚུལ་ས་ཆེན་ཐུགས་ཐིག་བཞུགས་སོ།། ན་མོ་གུ་རུ་བཛྲ་ཝཱ་ར་ཧི། རྗེ་བཙུན་ས་སྐྱ་པའི་ཟབ་ཆོས་རྗེ་བཙུན་རྡོ་རྗེ་རྣལ་འབྱོར་མའི་ཁྲིད་འཆད་པའི་སྐབས་སུ་ཉེར་མཁོ་འགའ་ཞིག་བརྗོད་ན། སློབ་མ་བདེ་མཆོག་ལཱུ་ནག་གམ། ཀྱཻ་རྡོར་གྱི་དབང་བསྐུར་ཐོབ་པ་ལ། ཡར་ངོ་མར་ངོའི་ཚེས་བཅུ་གཉིས་སོང་དུས་དགེ་བར་མཁའ་སྤྱོད་མའི་བྱིན་རླབས་བྱེད། དེའི་ཡིག་ཆའང་ཚར་ཆེན་རིན་པོ་ཆེས་མཛད་པའི་རྒྱུན་ཁྱེར་འདི་དང་། སྒྲུབ་མཆོད་ཀྱི་ཡིག་ཆ་གཉིས་ན་གནད་ཁྱད་པར་ཅན་ཡོད་པས་འདི་ཐོག་ནས་ངེས་པར་བྱེད་ཐུབ་ན་ལེགས་ཤིང་། དབང་བཤད་སོགས་ཆ་ལག་རྣམས་ནི་ལུགས་འདི་ལ་ཚད་མར་གྱུར་པ་གཞན་ནས་ཁ་བསྐང་ཆོག བླ་མ་གོང་མ་གཞན་གྱིས་མཛད་པའི་བྱིན་རླབས་ཀྱི་ཡི་གེ་རྣམས་ན་ཚར་ཆེན་ལྟ་བུའི་གནད་དེ་ཡོད་མེད་སྣ་ཚོགས་འདུག ངག་དབང་ཆོས་གྲགས་ཀྱི་དང་བྱིན་རླབས་ཀྱི་ཡི་གེ་ཞིག་ཡོད་སྙམ་པས་ཁོང་ཡང་མཁས་གྲུབ་གཞན་ལས་གནད་འགག་འདྲིལ་བ་ཞིག་ཡིན། གང་ལྟར་དབང་བྱིན་རླབས་ཐོབ་པའི་སློབ་མ་རྣམས་ལ་འཁྲིད་འཆད་པའི་ཚེ། གནས་དབེན་པར་སྟེགས་ཁེབས་ལྡན་འབྲུ་བཀྲམ་པ་ལ་བྱུང་ན་མཁའ་སྤྱོད་མ་དང་། མཁའ་འགྲོ་སྤྱི་གཏོར་ཟླུམ་པོའི་བར་དུ་དུར་ཁྲོད་བདག་པོའི་གཏོར་མ། བསྡུ་ན་ཟླུམ་གཏོར་གཅིག གང་ལྟར་ཆུ་གཉིས་སྔོན་འགྲོའི་ཉེར་མཆོད་བཅས་བཤམས་ལ། ནང་མཆོད་ཆུ་ཆང་གིས་སྦྱངས། སྤོས་ཀྱིས་བདུག སློབ་དཔོན་གྱི་མདུན་དུ་འཐོར་ནས་ཌཱ་མ་རུ་རྡོར་དྲིལ་ནང་མཆོད་རྣམས་བཤམ། ལས་ཀྱི་རྡོ་རྗེའི་དྲུང་མཎྜལ་འབྲུ་དྲི་བཟང་གི་ཆུ་རྣམས་བཤམས་ལ། སློབ་མ་ཚོགས་གོང་སློབ་དཔོན་གྱིས་མཁའ་སྤྱོད་མའི་བསྒོམ་བཟླས་དང་། འཁྲིད་གང་འཆད་པ་དེ་བསྒོམས་ལ་བཀྲ་ཤིས་ཀྱི་བར་བྱ། སློབ་མ་རྣམས་ཀྱིས་ཕྱག་དང་ཡོན་ཕུལ། རིགས་དང་། ཡོན་ཏན་རྒན་པ་དང་བསླབ་པ་སོགས་ཀྱིས་གྲལ་རིམ་ལ་འཁོད་གྲུབ་པ་དང་། སློབ་དཔོན་གྱིས་ཐལ་མོ་སྦྱར་ལ། བཅོམ་ལྡན་འདས་དཔལ་རྡོ་རྗེ་སེམས་དཔའ་ཧེ་རུ་ཀ་ལ་ཕྱག་འཚལ་ལོ། །ཞེས་དང་། དཔོན་སློབ་ཀུན་གྱིས་འུར་འདོན་བྱས་ལ་ཧེ་རུ་ཀའི་ཡིག་བརྒྱ་ཉེར་གཅིག་བརྗོད། ཐལ་མོ་སྦྱར་ལ། བླ་མ་བདག་ནི་སོགས་བཤགས་སྡོམ་གྱི་ཚིག་གཞན་ནས་འབྱུང་བ་བཞིན་བརྗོད་ལ། སློབ་དཔོན་ནམ་གཞན་གང་རུང་གིས་བསྐུལ་ལ། བརྒྱུད་འདེབས་ལམ་རིམ་གནད་བསྐུལ་རྣམས་ཚར་ཆེན་གྱིས་མཛད་པ་བཞིན་བྱ། བྱུང་ན་བརྒྱུད་འདེབས་ལ་ཚར་ཆེན་ཡབ་སྲས་ཀྱི་གསུང་གདངས་ཡོད་པ་བཞིན་གནས་གསར་རྡོ་རྗེ་འཆང་གི་མཆོག་གི་ལམ་སྲོལ་བྱུང་ཚུལ་ཕག་མོའི་ཆོས་སྐོར་གྱི་རྣམ་གཞག་དང་བཅས་པ་རྒྱས་པར་བཏང་ནས། བླ་བརྒྱུད་ཀྱི་རྣམ་ཐར་ཚུགས་ཙམ་བྱས་ལ། དེ་ལྟ་བུའི་གྲུབ་པའི་སློབ་དཔོན་ཆེན་པོ་དེ་ཉིད་ནས་བཟུང་བདག་གི་དྲིན་ཅན་རྩ་བའི་བླ་མའི་བར་དུ་བརྒྱུད་པ་ཟམ་མ་ཆད་པ་ལས་འོངས་པའི་རྗེ་བཙུན་རྡོ་རྗེ་ཞེས་སོགས་གོང་བཞིན་ལ་འཁྲིད་ཡིག་ནང་གི་རྒྱས་པ་དེ་མིན་པའི་མདོར་བསྡུས་ཤིག་གཏོང་། དེས་མཚོན་པའི་འོག་མ་ཐམས་ཅད་ལ་ཤེས་པར་བྱའོ། །ཡང་ཆོས་འབྱུང་མི་གཏོང་ན་ཁྲིད་ཡིག་ནང་བཞིན་ཡིན། ཁྲིད་དམིགས་ཐུན་རྗེས་མཁྱེན་བརྩེའི་ཁྲིད་ཡིག་སྒོ་ལྕགས་གོང་ས་ལྔ་པའི་མཐོང་གྲོལ་ལྡེ་མིག་གིས་ཕྱེ་བས་མི་ཤེས་པ་ཅི་ཡང་མེད། དྲིན་ཆེན་བྲག་རྩ་བ་ཆེན་པོ་ནི་མཐོང་གྲོལ་ལྡེ་མིག་ཏུ་གསུངས་པའི་བསྡུས་དོན་ཚིགས་བཅད་མ་དེ་ཡང་ཉིན་རེ་བཞིན་གསུངས་པས་ཞུ་མི་རྣམས་ལ་ས་བཅད་ངེས་པའི་ཁྱད་ཆེན་པོ་ཡོང་བར་འདུག བླ་མ་གོང་མའི་ཕྱག་ལེན་ལ་ནི་མེད་པས་གནས་གསར་རྡོ་རྗེ་འཆང་ཆེན་པོ་ནི་བསྡུས་དོན་ཚིགས་བཅད་མ་དེ་མི་གསུང་། འདི་གཉིས་གང་བྱེད་རང་འདམ་ཀ་ཡིན། མཁྱེན་བརྩེའི་ཁྲིད་ཡིག་དང་། མཐོང་གྲོལ་ལྡེ་མིག་གཉིས་རྭ་སྤྲད་ནས་ལས་དང་པོ་པ་རྣམས་ཀྱིས་རྟོགས་སླ་བའི་ཕྱིར་བརྗོད་ན། ནུབ་དང་པོར་མཁྱེན་བརྩེའི་ཁྲིད་ཡིག་གི་འདིར་དུས་གསུམ་ནས་བརྒྱ་སྟོང་ངམ་གསུམ་ངེས་པར་བརྗོད་དེ་བར། སླར་ཡང་ཐུགས་ངེས་པར་བྱ་བའི་ཕྱིར་ད་དུང་ལན་གཅིག་བསྐྱར་ན། འདིར་རྗེ་བཙུན་རྡོ་རྗེ་རྣལ་འབྱོར་མའི་ལམ་གྱི་རིམ་པ་ཉམས་སུ་ལེན་པ་ལ་གང་ཟག་རབ་འབྲིང་གསུམ་མམ། ཤིན་ཏུ་ཐ་མ་སྐྱེ་བ་བརྒྱུད་ནས་ཞེས་པ་ནས། གསུམ་ངེས་པར་བརྗོད་དོ་བར། སླར་ཡང་ཐུགས་ངེས་པར་བྱ་བའི་ཕྱིར་ད་དུང་ལན་གཅིག་བསྐྱར་ན་ཞེས་སོགས་བཤད་མ་ཐག་པ་བཞིན་ལན་གཅིག་བསྐྱར་ལ། གསུམ་ངེས་པར་བརྗོད་དགོས་པས་སྔོན་ནས་ཉམས་ལེན་བྱེད་བཞིན་པ་ཡིན་ན། ཚད་མེད་ཀྱི་རྣལ་འབྱོར་སོགས་ཤར་གྱི་ཉམས་སུ་བླངས་ལ་སྨོན་ལམ་བཀྲ་ཤིས་ཀྱི་བར་བྱ། ད་ནས་བཟུང་ཉམས་ལེན་བྱེད་པ་ཡིན་ན། སྐྱབས་སེམས་ཀྱི་རྗེས་སུ་དེ་ལྟ་བུ་ལས་བྱུང་བའི་དགེ་བ་རྣམས་གཞན་དོན་དུ་རྗེ་བཙུན་རྡོ་རྗེ་རྣལ་འབྱོར་མའི་གོ་འཕང་ཐོབ་པར་གྱུར་ཅིག་སྙམ་པས། དགེ་བ་འདི་ཡིས་སྐྱེ་བོ་ཀུན། །སོགས་བསྔོ་བ་དང་སྨོན་ལམ་རྣམ་པར་དག་པས་རྒྱས་བཏབ་ནས། ཐུན་ལས་ལྡང་བ་དང་། ཐུན་མཚམས་ཐམས་ཅད་དུ་ཡང་སྒོ་གསུམ་དགེ་བའི་བྱ་བས་དུས་འདའ་དགོས་པས་དོ་ནུབ་ཀྱི་ཐུགས་དམ་དམིགས་པའི་རིམ་པ་དེ་ཙམ་ལ་མཛད་པར་ཞུ། བསོད་ནམས་འདི་ཡིས་སོགས་བརྗོད་ལ་སློབ་མས་ཕྱག་ཕུལ་ནས་རང་གནས་སུ་ཕྱིན། དེ་ནས་བཟུང་ཁྲིད་མ་གྲོལ་བར་ལ་ཐུན་བཞི་ཆགས་མེད་བྱེད། འདི་པའི་ལུགས་ལ་མཐོང་གྲོལ་ལྡེ་མིག་ཏུ་གསུངས་པ་ལྟར་བྱིན་རླབས་ཐོབ་ནས་རྒྱུན་ཁྱེར་དང་། ཨོཾ་གསུམ་མའི་དམ་བཅའ་ཆག་མེད་དུ་བཟླ་དགོས་པས། གོང་དུ་རྣམ་གཞག་གཉིས་བཤད་པ་དེ་ནི་སྤྱིར་བཏང་ཙམ་མོ། ༈ །ནུབ་གཉིས་པ་ལ་འདིར་དུས་གསུམ་ཞེས་པ་ནས། གསུམ་བརྗོད་དོ་བར་ཁ་སང་བཞིན་ཚར་གཅིག་བསྐྱར་ལ། ད་དོ་ནུབ་ཀྱི་ཉམས་ལེན་གྱི་རིམ་པ་ལའང་བསྒོམ་བྱའི་དོན་ལ་ཐོས་བསམ་གྱི་སྒྲོ་འདོགས་གཅོད་པ་དང་། གཅད་དོན་དམིགས་པར་བསྒྲིལ་ནས་ཉམས་སུ་ལེན་པ་གཉིས་ཡོད་པ་ལས། དང་པོ་ལ་བཞི་པ་ཚད་མེད་ཀྱི་རྣལ་འབྱོར་ནི་ཞེས་པ་ནས། ས་ཆེན་གྱི་གཞུང་དུ་འབྱུང་བས་དེ་བཞིན་བྱ་ཞེས་པའི་བར། གཉིས་པ་གཅད་དོན་དམིགས་པར་དྲིལ་ནས་ཉམས་སུ་ལེན་པ་ལ། རྡོ་རྗེ་སེམས་དཔའི་བསྒོམ་བཟླས་ནི་མ་རྒྱུད་སྤྱི་དང་འདྲ་བས། དེ་ལ་ལྷ་བསྒོམ་པ། སྔགས་བཟླ་བ། བཤགས་སྡོམ་བྱ་བ་དང་གསུམ་ཞེས་སོགས། བདེ་ཀྱེའི་བསྐྱེད་རིམ་རྣམ་བཤད་སོགས་ནས་འབྱུང་བ་བཞིན་བཤད་ལ། གསུང་སྒྲོས་ཡིན་གསུང་བར། སླར་ཡང་ཐུགས་ངེས་པར་བྱ་བའི་ཕྱིར་ད་དུང་ལན་གཅིག་བསྐྱར་ན། དོ་ནུབ་ནས་བརྩམས་ཏེ་ཁྱེད་རང་རྣམས་རང་རང་གི་གནས་མལ་རྣམས་སུ་བདེ་བའི་སྟན་ལ་བསམ་གཏན་གྱི་སྤྱོད་ལམ་དང་ལྡན་པས་བཞུགས། དབུགས་རླུང་དང་དངངས་རྔུབ་པ་རང་ཞིར་མ་སོང་གི་བར་ལ་ཅུང་ཟད་ཙམ་ངལ་གསོས། དེ་ནས་བརྒྱུད་པའི་གསོལ་འདེབས་སྔོན་དུ་འགྲོ་བའི་སྒོ་ནས་ཉམས་ལེན་གྱི་རིམ་པ་ལ་འཇུག་པར་བྱ་སྟེ། དེ་ལ་བཞི་པ་ཚད་མེད་ཀྱི་རྣལ་འབྱོར་ཞེས་སོགས། གསུང་སྒྲོས་ཡིན་གསུངས་བར། སླར་ཡང་ཐུགས་ཞེས་སོགས་ཚར་གཅིག་བསྐྱར་ལ་མཇུག་སྡུད་ཚུལ་གོང་བཞིན་ལ། སྤྱིར་བཏང་ལྟར་ན་རྡོར་སེམས་བསྒོམ་བཟླས་ཀྱི་རྗེས་སུ་བསྔོ་སྨོན་ཡིན་ནོ། ༈ །ནུབ་གསུམ་པར་དང་པོའི་དེ་ཡམ་ཙམ་གཅིག་བཤད། གཉིས་པའི་དེ་ཚང་མ་ཚར་གཅིག་བཤད་ནས། ད་དོ་ནུབ་ཀྱི་ཞེས་སོགས་ནས། གཉིས་ཡོད་པ་ལས་བར། ལྔ་པ་བླ་མའི་རྣལ་འབྱོར་ནི་ཞེས་པ་ནས་ཡེ་ཤེས་ཚོགས་བསགས་འདིས་ལམ་དུ་བྱེད་པའོ་གསུངས་བར། གཉིས་པ་བཅད་དོན་དམིགས་པར་བསྒྲིལ་ནས་ཉམས་སུ་ལེན་པ་ལ། བཞི་པ་མཎྜལ་གྱི་རྣལ་འབྱོར་ནི་ནས། གནས་ཚད་བཞག་གོ་བར། ཞལ་ཤེས་གསུམ་ལ་ཡི་གེ་ཟུར་ན་ཡོད་པ་བཞིན་ལས་ཞལ་ཤེས་དང་པོ་གཉིས་བཤད། བླ་མའི་རྣལ་འབྱོར་ཐུན་མོང་བ་དེ་ཐུན་གཅིག་ལས་བསྒོམས་མི་དགོས། སླར་ཡང་སོགས་གོང་བཞིན་ལ། ད་ཅིའི་དེ་ལན་གཉིས་བསྐྱར། མཇུག་བསྡུ་ཚུལ་ཡང་རིགས་འགྲེ་ཚུལ་སྦྱར་ནས་དམིགས་བསལ་བསྒྱུར་བས་འཐུས། དེ་བཞིན་དུ་འོག་མ་ཐམས་ཅད་ལ་འདྲ་སྟེ། དམིགས་པ་སྔོན་རིམ་རྣམས་རྐང་གྲངས་ཡམ་མེ་བ་རེ་བཤད། ཁ་སང་བཤད་པ་དེ་ཚང་འགྲིགས་རེ་བཤད་པའི་རྗེས་སུ། དོ་ནུབ་ཀྱི་དེ་སྦྲེལ་བ་དང་། བཤད་མ་ཐག་པ་དེ་ལན་གཉིས་བཤད་པས་གསུམ། སང་ཚར་གཅིག་བཤད་པ་དེ་ལ་བཞི་བཤད་ཅེས་ཚར་ལུགས་ཀྱི་ཕྱག་ལེན་ལ་མཛད། ངོར་པ་རྣམས་གསུང་ངག་སོགས་འཆད་པའི་སྐབས་སུ་དེ་རིང་གཉིས་དང་། སང་གཅིག་གསུངས་ནས་གསུམ་བཤད་མཛད། རྫོང་གོང་གཉིས་ནི་བཤད་པའི་སྤྲོས་པ་ཅི་ཡང་མི་མཛད་པར། ཁྲིད་ཡིག་དམར་བསྡུས་དེ་ཐུན་བཅད་ནས་ངག་སློབ་ཏུ་མཛད་ནས་སྒོམ་དུ་བཅུག་གོ །ཞེས་པའི་འཕྲོས་དོན་ནོ། ༈ །ནུབ་བཞི་པར་གཉིས་ཡོད་པ་ལས་བར་གོང་བཞིན་ལ། དང་པོ་ལ་དྲུག་པ་ལྷར་བསྐྱེད་པ་ནི་ཞེས་པ་ནས། རྟོག་པ་ལས་འཆར་ཞེས་བྱ་བ་ཡིན་ལ་བར། གཉིས་པ་བཅད་དོན་དམིགས་པར་བསྒྲིལ་ནས་ཉམས་སུ་ལེན་པ་ནི་གནས་ཚད་བཞག་པའི་ངང་ལས། རང་སེམས་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་བཾ་ཡིག་དམར་པོའི་མཐར་ཞེས་སོགས་མངོན་རྟོགས་རྒྱུན་ཁྱེར་ཞར་བྱུང་རྫོགས་རིམ་དང་བཅས་པ་བཤད་ནས་རྩ་སྔགས་ཨོཾ་གསུམ་མ་དམ་བཅའ་བཞིན་ཆགས་མེད་དུ་བཟླས་པས། རེ་ཞིག་ནས་རྗེ་བཙུན་རྡོ་རྗེ་རྣལ་འབྱོར་མས་དངོས་སུ་རྗེས་སུ་འཛིན་པར་བཤད་པ་ནི་གང་ཟག་རབ་བཟླས་བསྒོམ་ལ་བརྟེན་ནས་མཁའ་སྤྱོད་སྒྲུབ་པ་ཞེས་བྱ་བ་ཞིག་ཡིན་པས་ཁྱེད་རང་རྣམས་ཀྱང་བསྒོམ་བཟླས་ཆག་མེད་ཉམས་སུ་ལེན་པ་ནི་ཤིན་ཏུ་གལ་ཆེ་བ་ཡིན་བཅས་དོན་དངོས་བྱེད་པ་ཅན་གྱི་བསྐྱེད་རིམ་ལ། སེམས་འཛིན་གྱི་རིམ་པ་རྣམས་འབྱུང་བས། དེ་ལ་ང་རྒྱལ་ལ་སེམས་འཛིན་པ། རྣམ་པ་སྤྱི་ལ་སེམས་འཛིན་པ། བྱེ་བྲག་ལ་སེམས་འཛིན་པ། ལུས་དཀྱིལ་ལ་སེམས་འཛིན་པ་དང་བཞི་ཡོད་པ་ལས། དང་པོ་ང་རྒྱལ་ལ་སེམས་འཛིན་པ་ནི། ཞར་བྱུང་རྫོགས་རིམ་བསྒོམ་པའི་རྗེས་སུ་ང་ཐ་མལ་པ་ནམ་ཡང་མ་ཡིན། སྐྱོན་ཀུན་ཟད་ཡོན་ཏན་ཀུན་རྫོགས་འབྲས་དུས་བཅུ་གསུམ་རྡོ་རྗེ་འཛིན་པའི་ས་ལ་བཞུགས་པའི་རྗེ་བཙུན་རྡོ་རྗེ་རྣལ་འབྱོར་མ་དེ་དངོས་ཡིན་སྙམ་དུ་ང་རྒྱལ་བསྐྱེད་ལ་ཧྲིལ་གྱིས་བསྒྲིམ་ཐ་མལ་གྱི་སྣང་བ་འགགས་པ་ཙམ་བྱུང་ན། ཨ་འཐས་མི་བྱ་བར་མདུན་གྱི་དངོས་པོ་གང་རུང་ཞིག་གི་སྟེང་དུ་སེམས་སྤོས་ལ་ལྷོད་ཀྱིས་བཞག ཡང་འོག་འགྱུ་སྐྱེས་ན་ང་རྒྱལ་ལ་ཧྲིལ་གྱིས་བསྒྲིམ། དེ་ལྟར་བྱས་ཀྱང་རྣལ་འབྱོར་མའི་ང་རྒྱལ་མི་འཆར་བར་ཐ་མལ་གྱི་རྟོག་པ་ཁོ་ན་ཤར་ཀྱང་ཨུ་ཚུགས་མི་བྱ་བར་རིམ་གྱིས་བསླབས་ཏེ་དེ་ལྟར་ཐུན་ཆུང་ལ་གྲངས་མང་བའི་ཚུལ་གྱིས་ཉམས་སུ་བླང་བའི་མཐར་ཐུན་མོང་བའི་བསམ་མི་ཁྱབ་སོགས་སྒྲུབ་ཐབས་ནས་འབྱུང་བ་བཞིན་རྗེས་ཀྱི་བྱ་བ་རྣམས་བྱ་དགོས་པ། སླར་ཡང་ཐུགས་སོགས་གོང་རྣམས་བཞིན་ནོ། ༈ །ནུབ་ལྔ་པར་སྒྲོ་འདོགས་གཅོད་པ་དེ་ཡང་ཡེ་ཤེས་ཚོགས་གསོག་གི་ནས་འོད་ཕུང་དུ་བསྒོམ་པའོ་བར། གཅད་དོན་ཉམས་ལེན་ལ། དེ་ལྟར་ང་རྒྱལ་སེམས་བཟུང་ཚར་བའི་རྗེས་སུ། གཉིས་པ་རྣམ་པ་ལ་སེམས་འཛིན་པ་ནི། འོ་ན་ང་རྗེ་བཙུན་རྡོ་རྗེ་རྣལ་འབྱོར་མ་དངོས་ཡིན་ན། དེའི་རྣམ་པ་ཇི་ལྟ་བུ་ཞེ་ན། དེའང་སྐུ་མདོག་ནས། སྤྱི་ལ་སེམས་འཛིན་པར་བྱེད། ཧྲིལ་གྱིས་སྒྲིམ། ཐ་མལ་གྱི་རྣམ་རྟོག་སྐྱེས་ན་གཞན་ལ་སྤོ་བ་སོགས་གོང་བཞིན་བྱས་ལ། གསལ་ན་གསལ་ཏེ་འཕྲོ་བཅད། མི་གསལ་ན་མི་གསལ་ཏེ་འཕྲོ་བཅད། བསམ་གཏན་གྱི་དུག་དབྱུང་ཞིང་བསྒོམ་པ་གོང་འོག་ཀུན་ཏུ་གཅེས་སོ། །མཇུག་སྡུད་ཚུལ་སོགས་གོང་བཞིན་ནོ། ༈ །དྲུག་པ་སྒྲོ་འདོགས་གཅོད་པ་བཞི་བསྒྱུར་བ་ནི་ནས། བཀལ་བའི་ཚུལ་གྱིས་བསྣམས་པ་བོར། གཅད་དོན་རྣམ་པ་སྤྱི་ལ་སེམས་བཟུང་ཚར་ནས། དེ་ནས་གསུམ་པ་བྱེ་བྲག་ལ་སེམས་འཛིན་པ་ནི་སྤྱན་དབུས་མ་ནས་ལངས་པ་ལྟ་བུ་ལ་སེམས་འཛིན་པར་བྱེད་བར། ༈ །བདུན་པར་སྒྲོ་འདོགས་གཅོད་པ་ཀུན་ཏུ་འཛིན་པའི་ནས། རྣམ་པ་ཅན་བར། གཅད་དོན་དེ་ནས་རིམ་བཞིན་སྤྱན་ནས་དམར་ཞིང་ལེགས་པ་བར། ༈ །བརྒྱད་པར་སྒྲོ་འདོགས་གཅོད་པ་སྤྱི་བོར་རིགས་ཀྱི་ནས། བྱིན་རླབས་བྱེད་པ་ཡིན་བར། གཅད་དོན་མགུལ་པ་ནས། ཁྲེང་ཞིང་རྒྱས་པ་བར། ༈ །དགུ་པ་སྒྲོ་འདོགས་གཅད་པ་བདུན་པ་འགྲོ་བ་དག་པའི། སྤྲོ་ན་ཀྱཻ་རྡོར་བཞིན་བྱ་བར། གཅད་དོན་ཕྱག་གཡས་ནས། གསོལ་བ་བར། ༈ །བཅུ་པར་སྒྲོ་འདོགས་བཅད་པ་དེ་ནས་ལག་པ་ནས། གཉིས་རྣམས་སུ་བསྒོམ་པའོ་བར། གཅད་དོན་སྐེད་པ་ནས། རྒྱན་མེད་པ་ལ་སེམས་འཛིན་པར་བྱེད་བར། ཕོ་ཉ་གསུམ་བསྲེ་འདིས་སྐབས་སུ་སློབ་མ་སྣོད་ལྡན་ལ་ལུས་དཀྱིལ་སྟོན་པར་འདོད་ན། ཡིག་ཆུང་བཞིན་ཟུར་དུ་གསུམ་ལས་མང་བ་ལ་མི་སྟོན་ནོ། ༈ །བཅུ་གཅིག་པར་སྒྲོ་འདོགས་གཅད་པ་ཞར་བྱུང་འབད་པར་བྱའོ་གསུང་བར། གཅད་དོན་དེ་ནས་དཔྲལ་བ་ནས། མགུལ་བར་མགུལ་རྒྱན་བར། ༈ །བཅུ་གཉིས་པར་སྒྲོ་འདོགས་གཅད་པ་ཞར་བྱུང་རྫོགས་རིམ་ནི་ནས། འཇོག་པར་བྱེད་བར། གཅད་དོན་དཔུང་པ་གཉིས་ནས། ཉམས་སུ་ལེན་པར་བྱེད་པ་བར། ༈ །བཅུ་གསུམ་པར་སྒྲོ་འདོགས་གཅད་པ་བཅུ་པ་བསམ་མི་ཁྱབ་ནས། བྱེད་པ་ཡིན་གསུངས་བར། གཅད་དོན་ལུས་དཀྱིལ་བཤད་ཚར་བ་རྣམས་ལ་ལུས་དཀྱིལ་གྱི་གཙོ་མོའི་སྤྱན་དབུས་མར་སེམས་འཛིན། ༈ །བཅུ་བཞི་པར་སྒྲོ་འདོགས་གཅད་པ་བཅུ་གཅིག་པར་སྤྱོད་ལམ་ནས། མ་ཡེངས་པར་བྱ་གསུང་བར། གཅད་དོན་ལུས་དཀྱིལ་གྱི་གཙོ་མོའི་སྤྱན་གཉིས་དང་ཞལ་ལ་སེམས་འཛིན། ༈ །བཅོ་ལྔ་པར་སྒྲོ་འདོགས་གཅོད་པ་གཉིས་པ་ཡན་ལག་ནས། ཉམས་སུ་ལེན་པར་བྱེད་བར། གཅད་དོན་གཙོ་མོའི་མགུལ་ནས་ཞབས་ཀྱི་བར་ལ་སེམས་འཛིན། ༈ །བཅུ་དྲུག་པར་སྒྲོ་འདོགས་གཅད་པ་བཞི་པ་ཚེས་བཅུ་ནས། རང་གནས་སུ་གཤེགས་པར་བྱའོ་བར། གཅད་དོན་གཙོ་མོའི་རྒྱན་ཆ་ལུགས་ལ་སེམས་འཛིན། ༈ །བཅུ་བདུན་པར་སྒྲོ་འདོགས་གཅད་པ་བཞི་པ་གང་ཟག་ནས། དབང་པོ་རབ་ཏུ་གྱུར་པའོ་བར། གཅད་དོན་ལུས་དཀྱིལ་འཁོར་གྱི་ལྷ་སོ་དྲུག་གི་སྤྱན་དབུས་མར་སེམས་འཛིན། ༈ །བཅོ་བརྒྱད་པར་སྒྲོ་འདོགས་གཅད་པ་གལ་ཏེ་དེ་ལྟར་མ་གྱུར་ཀྱང་ནས། བྱེད་པ་ཡིན་གསུང་བར། གཅད་དོན་འཁོར་སོ་དྲུག་གི་སྤྱན་གཉིས་ནས་ཞབས་ཀྱི་བར་ལ་སེམས་འཛིན། ༈ །བཅུ་དགུ་པར་སྒྲོ་འདོགས་གཅད་པ་གལ་ཏེ་དེ་ལྟར་ནས། གལ་ཆེ་གསུངས་སོ་བར། འདིར་འཕོ་དམིགས་དངོས་གཞི་མི་སྟོན་པར་སྣོད་ལྡན་རེ་གཉིས་ལ་འཇའ་ལུས་སྒྲུབ་པའི་མཇུག་ཏུ་ཡབ་ཡུམ་གང་རུང་གི་འཕོ་དམིགས་མཛད་ནས་གཅིག་སྐབས་སུ་གང་བབས་ལ་གནང་། གཅད་དོན་འཁོར་སོ་དྲུག་རྒྱན་ཅན་ལ་སེམས་འཛིན། ༈ །ཉི་ཤུ་པ་ནས་